НыбжьыщIэхэр ягъэгушхуэ
КъБР-м щыIэ МВД-м щекIуэкIащ абы дэлажьэ Жылагъуэ советым и зи чэзу зэIущIэ.
Ар Iуэху гуапэкIэ къыщIадзащ. Къэбэрдей-Балъкъэр Республикэм къэрал кIуэцI IуэхухэмкIэ и министр, полицэм и генерал-майор Павлов Василий республикэм сабийхэм папщIэ щрагъэкIуэкIа «Си адэ-анэр полицэм щолажьэ» зэпеуэм щытекIуахэм ехъуэхъуащ икIи яритащ ЩIыхь тхылъхэмрэ саугъэтхэмрэ. 
- Зэман гуэр дэкIмэ, фэри фи адэ-анэм я лъэужьым фрикIуэу хабзэхъумэ IэщIагъэм фыхуеджэну, Къэбэрдей-Балъкъэрым и полицэм и хабзэфIхэм хэвгъахъуэу фылэжьэну къыщIэкIынщ, - жиIащ Павловым. 
Республикэ МВД-м дэлажьэ Жылагъуэ советым и тхьэмадэ Балъкъыз Валерэ ведомствэм и унафэщIыщIэр щыгъуазэ ищIащ советым и гупым, я лэжьыгъэм, мы илъэсым яхузэфIэкIам. 
Павлов Василий къыхигъэщащ советыр зэрыхуэщхьэпэр хабзэхъумэхэмрэ жылагъуэмрэ дзыхь зэхуащIыным. Жылагъуэ советым хэтхэм абы фIыщIэ яхуищIащ хабзэхъумэхэм жыджэру къазэрыдэIэпыкъум папщIэ. 
УАРДЭ Жантинэ.
